Title: ประกาศคณะกรรมการการนิคมอุตสาหกรรมแห่งประเทศไทย เรื่อง การยุบเขตอุตสาหกรรมทั่วไป นิคมอุตสาหกรรมประเภทท่าเรือเอเซีย เทอร์มินัล

ประกาศคณะกรรมการการนิคมอุตสาหกรรมแห่งประเทศไทย

ประกาศคณะกรรมการการนิคมอุตสาหกรรมแห่งประเทศไทย
เรื่อง
การยุบเขตอุตสาหกรรมทั่วไป นิคมอุตสาหกรรมประเภทท่าเรือเอเซีย เทอร์มินัล[๑]

ตามที่ได้มีประกาศคณะกรรมการการนิคมอุตสาหกรรมแห่งประเทศไทย
เรื่อง การจัดตั้งเขตอุตสาหกรรมทั่วไป นิคมอุตสาหกรรมประเภทท่าเรือเอเซีย
เทอร์มินัล ลงวันที่ ๗ กันยายน พ.ศ. ๒๕๕๒ ในท้องที่ตำบลมาบตาพุด อำเภอเมืองระยอง
จังหวัดระยอง ตามมาตรา ๓๖ แห่งพระราชบัญญัติการนิคมอุตสาหกรรมแห่งประเทศไทย พ.ศ.
๒๕๒๒ ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่
๔) พ.ศ. ๒๕๕๐ นั้น

เนื่องจากนิคมอุตสาหกรรมประเภทท่าเรือเอเซีย
เทอร์มินัล ที่จัดตั้งขึ้นตามประกาศดังกล่าวข้างต้นมีปัญหาอุปสรรคในการดำเนินโครงการ
และไม่สามารถได้รับใบอนุญาตก่อสร้างสิ่งล่วงล้ำลำน้ำประกอบกับภาวะเศรษฐกิจที่เปลี่ยนแปลงไปทำให้ผู้พัฒนานิคมอุตสาหกรรมดังกล่าวไม่ประสงค์จะดำเนินโครงการต่อไปให้สำเร็จตามวัตถุประสงค์ตามสัญญาร่วมดำเนินงานโครงการนิคมอุตสาหกรรมประเภทท่าเรือเอเซียเทอร์มินัล
ระหว่างการนิคมอุตสาหกรรมแห่งประเทศไทยกับภาคเอกชนซึ่งเป็นผู้ร่วมดำเนินงานจึงสมควรให้ยุติการดำเนินโครงการดังกล่าว
 ทั้งนี้ คณะกรรมการการนิคมอุตสาหกรรมแห่งประเทศไทย
ในการประชุมครั้งที่ ๓/๒๕๖๐ เมื่อวันที่ ๘ มีนาคม ๒๕๖๐
พิจารณาแล้วมีมติเห็นชอบให้ยุติสัญญาร่วมดำเนินงานโครงการนิคมอุตสาหกรรมประเภทท่าเรือเอเซีย
เทอร์มินัล โดยให้มีผลตั้งแต่วันที่ ๒๘ ธันวาคม ๒๕๕๘ เป็นต้นไป
และยุบเขตอุตสาหกรรมทั่วไป นิคมอุตสาหกรรมประเภทท่าเรือเอเซียเทอร์มินัล
ตามที่การนิคมอุตสาหกรรมแห่งประเทศไทยเสนอ

อาศัยอำนาจตามความในมาตรา ๓๖ วรรคสอง
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔) พ.ศ.
๒๕๕๐ และข้อ ๔ วรรคสอง ของกฎกระทรวงกำหนดหลักเกณฑ์ วิธีการ
และเงื่อนไขในการจัดตั้งนิคมอุตสาหกรรม พ.ศ. ๒๕๔๘ จึงประกาศยุบเขตอุตสาหกรรมทั่วไป
นิคมอุตสาหกรรมประเภทท่าเรือเอเซีย เทอร์มินัล
และให้ยกเลิกแผนที่ท้ายประกาศคณะกรรมการการนิคมอุตสาหกรรมแห่งประเทศไทย เรื่อง
การจัดตั้งเขตอุตสาหกรรมทั่วไป นิคมอุตสาหกรรมประเภทท่าเรือเอเซีย เทอร์มินัล ลงวันที่
๗ กันยายน พ.ศ. ๒๕๕๒ ด้วย

ทั้งนี้ ตั้งแต่วันที่ ๒๘ ธันวาคม พ.ศ. ๒๕๕๘
เป็นต้นไป

ประกาศ ณ วันที่ ๑๙ พฤษภาคม พ.ศ. ๒๕๖๐
พลเอก วรพงษ์  สง่าเนตร
ประธานกรรมการการนิคมอุตสาหกรรมแห่งประเทศไทย

พิมพ์มาดา/อัญชลี/จัดทำ
๑๗ กรกฎาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๘๐ ง/หน้า ๓๔/๑๓ กรกฎาคม ๒๕๖๐